Poštovani,

Koordinacija županijskih savjeta mladih RH je na svojoj online sjednici, održanoj 26. travnja 2020. godine, donijela sljedeće

|  |
| --- |
| **PREPORUKE**  **za uvođenje izvanrednih politika za pomoć mladima u kriznoj situaciji uzrokovanoj pandemijom koronavirusa.** |

1. Preporučuje se da županija održava kontinuiranu komunikaciju sa srednjim i osnovnim školama kojima je osnivač kako bi se osigurala uravnotežena praksa online nastave u svim školama te kako bi se osigurao svim učenicima jednak pristup online nastavi.

2. U slučaju da županija sudjeluje u nekom obliku studentskog kreditiranja preporuka je da se pronađe model koji će olakšati otplatu svim korisnicima kredita u ovom teškom trenutku s kojim se suočavaju. Pritom se mogu razmotriti mogućnosti odgode plaćanja bez dodatnog terećenja kamata na glavnicu kredita u periodu od 3 do 6 mjeseci ili oprost/plaćanje rata kredita onim korisnicima kojima je to zbog situacije potrebno.

3. Preporučuje se da županija u koordinaciji s jedinicama lokalne samouprave uspostavi model sufinanciranja smještaja u studentskim domovima i privatnim smještajima za studente koji se nalaze u teškoj situaciji prouzrokovanoj nemogućnošću obavljanja studentskog posla ili lošeg financijskog stanja roditelja. Također, ukoliko na području županije postoji studentski centar pod čijom upravom je studentski dom, preporuka je da u suradnji s upravom razmotri mogućnosti da se mjesečna uplatna cijena po ležaju za studente koji za vrijeme pandemije koronavirusa ne borave u studentskim domovima, promijeni u 0,00 kn.

4. Preporučuje se da županija subvencionira kamatne stope do 2 postotna boda za program kreditiranja *Poduzetništvo mladih, žena i početnika* Hrvatske banke za obnovu i razvitak.

5. Ukoliko se unutar natječaja za stipendije nalazi prag potrebnih ostvarenih bodova čije ne ispunjavanje rezultira potrebom vraćanja svih do tada primljenih stipendija, preporuka je da županija razmotri smanjivanje tog praga ili produljenje roka za ostvarivanje tog praga. Takva preporuka proizlazi iz objektivnih okolnosti u kojima je učenicima i studentima otežano praćenje nastave i polaganje ispita.

6. Preporučuje se da županija razmotri održavanja trenutne financijske i druge podrške udrugama i organizacijama mladih te sportskih klubova s omladinskim pogonima.

Navedene preporuke u određenom broju županija već su uvedene te su poslane s ciljem ujednačenja prakse na razini Hrvatske i poticanja županija da poseban fokus stave na mlade kao posebno osjetljivu skupinu u ovoj teškoj situaciji.

U ime Koordinacije županijskih savjeta mladih

Republike Hrvatske,

**Glavni tajnik,**

Lovro Lukavečki

**Tajnik za suradnju s Hrvatskom zajednicom županija,**

Željko Jurković

**Međunarodni tajnik,**

Dario Ivković